‘ซีไอเอ็มบี’ทุ่มทุนรับค้าขายอาเซียน
ซีไอเอ็มบี ยกเครื่องไอทีรองรับบริการธุรกรรมการค้าระหว่างประเทศ การบริหารเงินสด การชำระเงินในภูมิภาคอาเซียน
21 ส.ค. 2554

ซีไอเอ็มบี ยกเครื่องไอทีรองรับบริการธุรกรรมการค้าระหว่างประเทศ การบริหารเงินสด การชำระเงินในภูมิภาคอาเซียน
ม.ล.ณัฏฐ์ชัญญา ทวีวงศ์ รองกรรมการผู้จัดการใหญ่ สายบริหารธุรกรรมการเงิน ธนาคารซีไอเอ็มบี ไทย เปิดเผยว่า ธนาคารจะมีการลงทุนพัฒนาระบบไอทีมูลค่ากว่า 200 ล้านบาท เพื่อรองรับการขยายปริมาณธุรกรรมการค้าระหว่างประเทศ ธุรกรรมบริหารเงินสด และระบบอินเทอร์เน็ตแบงกิง ให้เป็นมาตรฐานเดียวกับระบบเครือข่ายในภูมิภาค เพื่อรองรับการค้าในภูมิภาคที่จะเพิ่มขึ้นตามการเปิดประชาคมเศรษฐกิจอาเซียนในปี 2558 
ระบบปฏิบัติการใหม่จะเข้ามาเพิ่มจุดแข็งด้านการให้บริการธุรกรรมระหว่างประเทศ ทำให้ลูกค้าสามารถทำธุรกรรมระหว่างกันโดยตรงด้วยสกุลเงินในภูมิภาค เช่น เงินบาท รูเปียห์ และเหรียญสิงคโปร์ ซึ่งขณะนี้ได้มีลูกค้าบางส่วนเริ่มใช้บริการไปบ้างแล้ว ยกเว้นเงินสกุลริงกิตที่อยู่ระหว่างการขออนุญาตจากธนาคารกลางมาเลเซีย โดยคาดว่าจะมีความชัดเจนในไตรมาส 2 
“ปัจจุบันเรามีลูกค้าหลายรายทั้งรายใหญ่และเอสเอ็มอีที่นำเข้าถ่านหินจากอินโดนีเซีย ซึ่งจากการพูดคุยกับลูกค้าส่วนใหญ่ พบว่าลูกค้าต้องการทำธุรกรรมด้วยสกุลเงินท้องถิ่นของประเทศนั้น เพื่อความเสี่ยงจากความผันผวนของเงินเหรียญสหรัฐ” ม.ล.ณัฏฐ์ชัญญา กล่าว
ม.ล.ณัฏฐ์ชัญญา ประเมินว่า รายได้จากการบริหารธุรกรรมทางการเงินของธนาคารในปีนี้จะเติบโตขึ้น 50% หรือจาก 442 ล้านบาท มาอยู่ที่ 651 ล้านบาท จากฐานลูกค้าจำนวน 2,000 ราย แบ่งเป็นรายได้จากค่าธรรมเนียม 134 ล้านบาท และรายได้จากส่วนต่างอัตราดอกเบี้ย 517 ล้านบาท โดยรายได้ส่วนใหญ่มาจากธุรกิจเทรดไฟแนนซ์ เนื่องจากธุรกิจอีแบงกิงและบริการธุรกรรมบริหารเงินสดยังอยู่ระหว่างการพัฒนาระบบ และคาดว่าจะเริ่มเปิดให้บริการได้ในปีหน้า 
“ส่วนแบ่งการตลาดในด้านการบริหารการเงินของเราในขณะนี้ยังน้อยมาก จึงยังมีช่องว่างให้เติบโตได้อีกเยอะ หลังจากนี้จะใช้จุดแข็งจากเครือข่ายในการทำตลาดมากกว่า” ม.ล.ณัฏฐ์ชัญญา กล่าว